text: Munkebjerg Hotel brænder
  27 december 2012 kl. 16.29
  Gæsterne på Munkebjerg Hotel og det tilhørende Casino er blevet evakueret. Ved 17-tiden udbrød der brand i hotellets køkken. KL. 19.30 var branden under kontrol, men det brænder stadig.
  Ca. 50 gæster, som skulle deltage i en pokerturnering i aften, er evakueret fra Casino Munkebjerg. Turneringen er aflyst efter branden.
  - Der er heldigvis ikke ret mange gæster på hotellet, og der er ikke fare for menneskeliv, siger vagtchef Hans Hoffensetz, Sydøstjyllands Politi.
  Branden er opstået i hotellets køkken. Den har bredt sig gennem etageadskillelsen og der er fem meter høje flammer, siger vagtchefen.
  Politiet afspærrer alle veje omkring hotellet.
  
  Magne tankvogne
  Brandfolk fra Vejle, Fredericia og Børkop deltager i slukningen. Der er adskillige tankvogne. Desuden har Vejle Brandvæsen bedt om hjælp fra Horsens Brandvæsen og Beredskabsstyrelsen i Haderslev.
  Ved 18-tiden forlyder det, at branden er ved at brede sig til værelses-delen af hotellet. Men Vejle Brandvæsen oplyser, at der er kontrol over ilden.
  Branden er angiveligt opstået i en frituregryde i køkkenet.
  Branden udvikler meget røg. Det er uvist, at om røgen er giftig, men flere brandfolk skal tjekkes for røgforgiftning, når ilden er kommet under kontrol. Også mange tilskuere er blevet bedt om at flytte sig væk fra røgfanen.
  - Røg er altid farligt, men heldigvis stiger den roligt til vejrs. Men man skal aldrig opholde sig i røgen for længe, siger vagtchefen til TV SYD.
  Han bekræfter, at der er rekvireret en ambulance til brandfolk, som har været udsat for meget røg.
  